Polisiebeampte skiet paartjie doodŉ Polisiekonstabel is Vrydag in hegtenis geneem nadat hy vroeër die dag ŉ vrou en haar kêrel naby Pretoria doodgeskiet het. Die 27-jarige konstabel het Vrydagoggend die 21-jarige vrou en haar kêrel by die vrou se woning in Mabopane geskiet, waarna hy met sy amptelike diensvoertuig op die R101 (ou Warmbadpad) probeer vlug het. Die polisie het hom agterna gesit en later in hegtenis geneem. Na wat verneem word, was die 21-jarige vrou die polisiekonstabel se voormalige meisie. Die konstabel het glo Donderdagaand die vrou saam met haar nuwe kêrel gesien, die vrou aangerand en van die toneel gevlug. Hy het Vrydagoggend teruggekeer en hulle geskiet. Die konstabel bly in aanhouding totdat hy Maandag in die hof moet verskyn op aanklagte van moord.